第二語言習得

**第二語言習得**（ ）係指一個人學第二語言嘅過程。正常嚟講，一個人喺生命早期會一路聽住屋企人講嘢，聽吓聽吓就會由屋企人度學識講自己嘅母語 L1；如果佢及後喺學校等嘅地方度學母語以外嘅語言，即係 L2, L3... 等，噉佢學呢啲另外語言嘅過程就謂之 SLA 。

舉具體例子說明，
*想像而家有個細路，叫佢做**明仔**：明仔阿爺阿嫲嗰輩就由廣東移民過咗美國，佢喺美國出世同大，同屋企人講開廣東話，同阿爺阿嫲飲茶嗰時完全 100% 係用廣東話講嘢嘅；而等到明仔夠大個嗰陣，佢就返學，喺學校嗰度學英文，用英文同老師同學溝通，不過同屋企人就繼續用廣東話；喺呢個情況下，明仔嘅母語係廣東話而 L2 係英文，佢學英文嘅過程係 SLA ；
*原則上，學親母語以外嘅語言都算係 SLA —就算非母語語言嘅數量多過一隻（L2, L3... 等）都係噉，例如東南亞嘅粵藉華人就成日係以廣東話做母語，跟住喺學校會學英文、華語同埋身處國家嘅官方語言，即係例如人喺馬來西亞嘅就會學馬拉話噉，對噉嘅人嚟講，廣東話係佢嘅母語，而英文、標準官話同埋身處國家嘅官方語就算係佢嘅 L2 。

**SLA** 呢隻詞仲可以係指某個應用語言學領域：SLA 涉及咗複雜嘅認知過程，有好多語言學工作者都醉心研究 SLA，會做好多實驗同觀察嚟剖析例如人腦學 L2 嗰陣會處理啲乜資訊，仲會嘗試將呢啲研究嘅結果應用落語言教育度，想諗方法做到更有效噉教語言，形成 SLA 研究。到咗廿一世紀初，SLA 係最受關注嘅應用語言學領域之一，有好多語言學工作者都會寫文講吓佢哋對 SLA 相關課題有乜嘢諗法。

## 定位

首先，講講母語同第二語言嘅概念：
*母語，語言學上簡寫做 L1，係指一個人人生第一隻用嘅語言：齋靠經驗已經可知，蘇蝦仔喺生命頭嗰幾年一路聽住屋企人或者照顧者講嘢（有互動），慢慢就會牙牙學語學識講嘢，佢喺呢個時候學識講嗰隻語言就係佢嘅母語。
*同時事實亦都表明，人係有可能學識純熟運用母語外嘅語言嘅，而第二語言，語言學簡寫做 L2, L3, L4... 等，就係指佢能夠一定程度噉運用、但又唔係佢母語嘅語言—當中非母語語言嘅先後，通常係按佢學邊隻語言先嚟分嘅，即係例如一個住喺美國、以廣東話做母語嘅細路，喺幼稚園嗰度學英文，到咗中學嗰陣為咗興趣而上法文班學識法文，噉佢嘅 L2 係英文而 L3 則係法文；
*此外，L2 亦有可能數量多過一隻，例如想像以廣東話為母語嘅細路，佢屋企人住喺加拿大魁北克，返學就大致同時噉學英文同法文，噉喺呢個情況下，英文同法文都係佢嘅 L2。

定義上，SLA 就係指一個人由完全唔識 L2，變到能夠有咁上下純熟噉運用 L2，係一種學習嘅過程，包括有意識同無意識嘅學習，一般亦可以包埋 L3, L4, L5... 等非母語嘅學習過程。

SLA 同教語言有好密切嘅關係，但兩者係唔同嘅概念：SLA 係指學習者學識非母語語言嘅過程，講緊嘅係學習者本身，例如係佢個腦喺學語言期間出現咗乜變化，或者佢犯錯嘅機率點樣隨住時間變化呀噉；而語言教育就係指教語言嗰方做嘅嘢，即係例如英文老師決定邊啲生詞要教咗先，邊啲生詞遲啲先教，語言教育可以明顯噉提升 SLA 嘅成效，但並唔係 SLA 嘅必要條件—有好多對語言嘢有興趣嘅人，都會喺冇人教嘅情況下自發噉走去學語言。

## 語言熟練度

語言熟練度泛指一個人有幾能夠純熟噉運用一隻語言，愈純熟就算係熟練度愈高。

定義上，SLA 就係指緊一個人對非 L1 語言嘅熟練度隨住時間噉升，而要做 SLA 研究，就梗要搵啲方法量度語言熟練度先得—例如想像家陣有班專攻 SLA 嘅語言學家手上有 A 同 B 呢兩隻語言教法，佢哋想知邊隻教法有效啲，最簡單嘅做法係可以搵班用教法 A 學緊隻語言嘅人返嚟，又搵班用教法 B 學緊隻語言嘅人返嚟，比較吓兩組，睇吓邊組嘅語言熟練度升得比較快。因為噉，專攻 SLA 嘅語言學家實要有方法客觀噉量度語言熟練度。

要評估一個人用一隻語言用得有幾熟手，可以由聽講讀寫呢四方面嚟評。呢四種能力之間有幾高嘅正相關—意思係話其中一種能力高嘅人，傾向其餘三種能力都高，但的確有啲人可以係其中一種能力高但其餘三種能力低嘅。

除咗語言標準之外，仲可以睇下認知心理實驗，點樣量度受試者嘅犯錯率同埋生詞數量等等。

### 語言標準

歐洲共同語言參考標準（簡稱 CEFR）係廿一世紀初常用嘅一套語言熟練度評估方案，由歐洲評議會喺 2001 年制定嘅。

CEFR 呢套方案假定咗學生喺度學緊一隻歐洲語言做 L2—當中「歐洲語言」包括英文、法文、意大利文或者加泰羅尼亞話呀噉。套方案將「溝通能力有幾高」分咗做 6 個等級，並且對每個等級有一段詳細嘅描述，等語言老師可以輕易噉評定每個學生嘅溝通能力去到邊個水平。以下係 CEFR **整體量表**嗰 6 等：

歐洲語言以外嘅語言，亦都有佢哋自己嘅方案可以用嚟評定語言熟練度。

## 語言難度

好多人都會覺得學 L2 好難。現代嘅 SLA 研究指，以下呢啲因素都會主宰一隻語言有幾難學。

### 語言距離

首先，要講吓語言距離嘅概念：齋靠常識已經可以得知，唔同嘅語言之間有差異，例如廣東話、德文同英文之間好明顯有差異，佢哋並冇任何嘅互通能力，如果攞一個以廣東話做 L1 嘅人、一個以德文做 L1 嘅人、同埋一個以英文做 L1 嘅人，叫佢哋分別噉用母語講嘢，假設佢哋未學過 L1 以外嘅語言，佢哋彼此之間唔會通到話。不過而家睇睇以下呢三句意思一樣嘅例句—



—就算唔考慮呢幾隻語言傳統上用咩文字嚟寫，都可以睇得出德文同英文之間嘅差異，細過廣東話同英文之間嘅差異。兩隻語言之間嘅**距離**就係指「攞兩隻語言嚟睇，比較吓佢哋啲語法同音系等各方面，睇吓佢哋彼此之間爭幾遠」。一般認為，語言距離會影響一隻語言有幾難學—L1-L2 之間嘅距離愈大，個人就愈會覺得 L2 難學。舉個具體例子，想像有個人，叫佢做**蘇珊**，蘇珊嘅 L1 係英文，佢想學廣東話，廣東話係聲調語言所以蘇珊就梗要學聲調呢個概念，英文冇聲調系統，所以蘇珊好可能從來未接觸過聲調呢家嘢，因而學起廣東話上嚟有困難；相比之下，如果有個人係以（例如）客家話或者越南話做 L1 嘅，由於客家話同越南話都係聲調語言，呢個人實係（最少本能上）已經知聲調係乜，唔使由頭學過聲調系統嘅概念。

對於語言可以點樣按現有特徵分類，語言類型學有詳細著墨。

### 內隱知識

如果有個人希望自己用 L2 能夠用到好似母語使用者噉，必然需要學大量嘅內隱知識。

內隱知識係指難以用文字或者語言講出嚟嘅知識。舉例說明，
*踩單車：是但攞個踩單車踩到咁上下熟腳嘅人，佢明顯能夠做到踩單車嗰時保持平衡，但一旦佢熟到咁上下，就會開始自動唔諗噉樣做嗰啲動作，唔會有意識噉諗或者能夠答「每次踩腳踏嗰陣要用幾多力」等嘅問題；
*玩樂器：是但搵個玩樂器玩到有返咁上下熟手嘅人，佢能夠用件樂器做演奏，但一旦熟到咁上下，佢就會開始自動唔諗噉樣做嗰啲動作，唔會有意識噉諗「跟住落嚟隻手指要移去邊個位」等嘅問題；
使用一隻語言涉及大量嘅內隱知識：首先，一個人唔淨只要識晒隻語言啲音系語法同埋啲詞，仲要能夠達致高度**自動化** 噉用呢啲知識；佢要唔使諗都知下一刻要用邊隻詞同發邊隻語音，先至可以做到好似母語使用者噉用隻語言。除此之外事實亦表明，用語言會涉及好多講唔出口嘅習俗—包括
#要判斷講嘢嗰個人有乜意圖（語用包括嘅嘢），想像以下嘅對話
#:**A 君**：（路過）唔好意思，你有冇手機或者手錶等嘅嘢可以睇時間？
#:**B 君**：我有部手機呀，部手機仲好靚添。（跟住佢就忽略 A 君繼續行）
#:**A 君**：...
#:—B 君講嘅廣東話句子，啱語法而且又正確噉表達到佢想表達嘅意思，但佢並冇理解到 A 君之所以噉問，係因為佢想睇時間但又冇手錶或者手機。
#語調要點用（用錯語調可能會畀人覺得好冇禮貌）
#某隻詞會引起邊啲聯想（呢點對於寫文學作品嚟講好緊要）
呢啲知識，複雜得嚟又會隨時間變化，好難吓吓都寫晒落詞典或者教科書度，而用嗰隻語言做 L1 但未經語言學訓練嘅人，好多時都難以用口講出呢啲知識。學生唯一可以做嘅，就係畀自己浸淫喺大量嘅 L2 材料當中，例如啲人想學好英文，就成日會走去勁睇英文戲或者勁聽英文歌，而有唔少語言教育工作者都有喺度討論「畀學生浸淫用嘅材料，要點揀先可以最有效噉幫學生學習？」等嘅課題。

### 音素問題

音素（或者叫）係指令用隻語言嘅人能夠分辨兩隻詞嘅最細嘅聲單位。攞廣東話做例子，想像以下嘅音—
:（可以對應嘅漢字：煲）、（可以對應嘅漢字：都、刀）—聽嘅人正路聽得出兩個聲唔同；
:（可以對應嘅漢字：波、玻）、（可以對應嘅漢字：欏）—聽嘅人都係會聽得出兩個聲唔同；
—改變最頭嗰吓輔音，能夠令個聲唔同咗，而且仲係能夠做到「令個聲唔同咗」嘅最細可能改動，所以呢幾個開頭輔音就係廣東話嘅音素。

音素係一個心理性質嘅概念：想像而家有兩個人，叫佢哋做明仔同勤仔，佢哋各自噉用廣東話講出 **** 嘅音，而第三個人阿松負責聽佢哋嘅發音，三個人都精通廣東話；阿松發覺明仔讀起上嚟大聲過勤仔少少，但喺阿松腦海入面，兩個聲都係表示緊相同嘅意思，即係話雖然兩個聲物理上有差異，但聽嗰個人腦海入面當佢哋係同一款聲，所以呢兩個聲喺廣東話入面音素相同。

唔同語言喺音素上可以好唔同：例如廿一世紀初嘅英文有分 （例如 **lice**）同 （例如 **rice**）呢兩種聲，而廿一世紀初嘅日本話就冇噉嘅區分，淨係得 （有少少似  又有少少似 ）噉嘅音素，搞到以日本話做母語嘅人學英文嗰陣成日都分唔清  同  呢兩隻聲。事實係語言之間喺音素上嘅差異係學語言嘅一大障礙－啲人學語言嗰陣成日會遇到一種情況，就係有啲語音係 L2 會分但 L1 唔會分嘅，嗰兩隻語音喺 L1 裏面屬同一隻音素，搞到學習者分唔到好多 L2 會分嘅詞。

## 常見問題

### 語言遷移

現實表明，一個人用 L2 嗰陣成日都會喺 L2 當中加入自己 L1 嘅某啲特徵。語言遷移泛指一啲識得多隻語言嘅人用語言嗰陣，將一隻語言嘅特性用落另外一隻語言度，包括一個人用 L2 嗰時有意無意噉用咗自己 L1 嘅某啲用法：事實表明，當一個人學 L2 學到咁上下，就會開始喺腦海入面將 L2 嘅詞同 L1 嘅對應，即係例如一個以廣東話做母語嘅細路學英文，學到咁上下通常就會有
:「**Walk** 對應**行路**」
:「**Eat** 對應**食**」
:「**Drink** 對應**飲**」
噉嘅諗法。但係事實表明，唔同語言之間好難吓吓做到完美一對一嘅對應，所以呢種「乜乜對應物物」嘅諗法好多時會搞到啲學生用 L2 嗰陣出錯。廿一世紀初嘅語言學界一般認為，語言遷移可以分做兩大類：
*正面：指 L1 嘅干擾有助個人學 L2；例如英文同德文都屬日耳曼語言，有好多詞都好相似，甚至寫嗰陣會用同樣（或者大致同樣）嘅羅馬字母嚟寫—例子有英文 **here** 同德文 **hier** 呢兩隻詞，簡化講都係相當於廣東話**呢度**噉嘅意思。喺呢種情況下，一個以英文做 L1 嘅人學德文嗰時會見到大量似曾相識嘅詞，被指會覺得啲詞易記咗。
*負面：指 L1 嘅干擾妨礙個人學 L2；例子可以睇返上面提到，廿一世紀初嘅日本話缺少咗  同  之間嘅分界，搞到以日本話做 L1 嘅人習慣咗   不分，要學好似英文呢啲會分  同  嘅語言嗰陣，佢哋成日因而遇到困難。
中介語係指一個人講嘢嗰時嘅特色，而呢啲特色係源自佢嘅 L1 嘅。

### 語言石化

SLA 嘅一個常見問題係所謂嘅語言石化：語言學家發現，啲學 L2 嘅人往往會犯啲錯誤，而且去到咁上下啲錯誤就「石化咗」唔再有自發嘅改進。

對於呢個問題，有語言學家提出唔同人學 L2 嘅動機可能都唔同，而學 L2 嘅動機可以分做兩大類：
*溝通功能：語言其中一個重要嘅功能，就係要傳遞資訊，學語言嘅人好多時係想「方便同多啲人溝通」；
*融入功能：語言另外一個重要功能，係畀一個人展示自己「係咪屬於呢個團體」；
想像而家喺廣州一間茶樓，發生咗一場噉嘅廣東話對話：
:**米高**：畀  我，叉燒包，一籠。
:**阿姐**跟住就郁手遞一籠叉燒包畀米高。
—就算暫且忽略口音嘅問題，米高講嘅嘢明顯唔啱廣東話語法，唔似母語使用者會講嘅廣東話句子。不過阿姐聽得明佢想噏乜，而且做出米高想佢做嘅嘢（遞一籠叉燒包畀米高）—即係話米高講出嘅廣東話句子，達得到溝通功能，但達唔到融入功能，唔能夠令人覺得佢係「以廣東話做母語嘅人」呢個團體嘅一份子。如果米高淨係想達到溝通功能，佢就好有可能會喺呢度止步，唔再改進自己嘅廣東話，形成語言石化。將「廣東話」換做任何嘅語言，上述講嘅嘢都會成立。

### L2 耗失

第二語言耗失係指一個人學咗隻 L2 之後用得唔夠，然後慢慢噉喪失用嗰隻 L2 嘅能力。

認知心理學上嘅研究表明咗，記憶係需要持續噉用先至會維持得到嘅：如果有一件記憶，個人唔會定時噉攞嚟用，佢通常就會慢慢噉遺忘呢件記憶（好似下面幅圖噉），呢個諗頭就係所謂嘅記憶衰變理論。SLA 必然會涉及記憶—人要學 L2 就需要記住隻 L2 嘅語法規則同埋生詞，呢啲記憶理應都會隨時間而「衰變」，用得唔夠就會開始被遺忘。喺實證研究上，語言學家已經觀察到噉嘅現象，觀察啲學生隨時間嘅變化，發現啲學生如果唔持續噉用 L2（尤其係會同時要求收訊同傳訊嘅現實對話），時間一耐就會開始唔記得有關 L2 嘅知識。第二語言耗失就係指停用或者少用 L2 一排之後，開始喪失使用 L2 嘅能力。

有好多 SLA 同語言教育工作者都致力研究第二語言耗失呢種現象，想知有咩因素會影響耗失嘅發生率，同埋係有啲咩方法可以阻止耗失。順帶一提，呢系列研究亦都帶出咗「某啲語言知識比較難遺忘」嘅諗頭—研究指，整體嘅 L2 知識衰退到咁上下就唔會再衰退，而呢啲淨低嘅知識可以維持成廿幾年咁耐，而且仲有多份研究反映，生詞同語法比起嚟，較容易出現耗失嘅情況。

## 對比學習母語

有唔少 SLA 專家都想知道 SLA 同第一語言習得（FLA）之間有乜分別。首先，FLA 通常主要係由屋企人（或者照顧者）做嘅—細路學 L1，通常唔使人特登教，照顧佢嘅人成日喺佢身邊用 L1 講嘢，個細路聽聽吓就會學識用 L1 講嘢；相比之下，學 L2 L3 就比較傾向會係正式啲噉做嘅，會由老師等嘅人員教細路用呢啲語言。噉就表示 SLA 同 FLA 會有以下呢啲分別：
*學 L1 正常嚟講唔會跟咩教學大綱；
*屋企人同照顧者自己會用啱語法嘅詞句，但好少可會明文噉解釋語法規則；
*有人用廿一世紀初嘅英文做 FLA 研究，觀察家長點樣同學緊講嘢嘅細路講嘢，發現家長成日都唔改正細路嘅語法，淨係改正啲唔真確嘅內容—即係話家長同細路講嘢嗰時，重視嘅係**信息**唔係**形式**。用廣東話諗嘅話，想像有個阿嫲同個學緊講嘢嘅孫仔講嘢—
*:孫仔：嗰架係的士。（語法完全正確嘅句子）
*:阿嫲：唔係呀，嗰架係巴士。（改正唔真確嘅內容）
*:孫仔：嗰係巴士。（錯語法嘅句子）
*:阿嫲：啱喇，嗰架係巴士。（唔改正個細路嘅語法）
*屋企人同照顧者會講啲細路能夠感知到嘅內容；
*同老師相似嘅係，屋企人同照顧者成日會有意噉將句嘢重複講幾次；
呀噉。

## 個體因素

以下呢啲個體因素都會影響一個人學第二語言嘅成效：
*智能：證據指，IQ 同學術性質嘅 SLA 有正相關—IQ 高嘅學生傾向比較能夠理解語法等概念性質嘅嘢，而且閱讀能力都傾向會高啲，不過「喺正常社交場合下用隻第二語言」嘅能力，就同 IQ 冇乜嘢明顯嘅相關。
*語言方面嘅天份：有證據顯示，一個人「學語言嘅表現有幾好」唔完全淨係取決於普遍嘅認知能力（智能）—認知心理學家搵到好多學者症候群嘅個案，即係有一啲個體語言能力極高但其他認知能力明顯唔高，當中有啲個案甚至係「能夠流利噉用 20 隻語言，但係連基本自理都做唔到」噉嘅。睇埋言語智能。
*做歸納嘅能力：學語言好多時都係要睇一大拃詞同句，再搵出當中嘅規律，所以呢個過程理應會涉及個人腦做歸納。
*動機（內在同外在動機）
*性格：尤其可以睇吓外向度。
*態度：對隻語言有正面態度嘅人，一般認為會學得快啲。
*學語言嘅策略：泛指學習者有意識噉採取、用嚟提升自己學語言成效嘅行動。
等等。

## 睇埋

*語言教育：顧名思義係指教語言嘅教育工作；語言教育同 SLA 係兩個唔同嘅領域，但關係密切—從事語言教育工作嘅人（例如英文老師）要設計教語言用嘅教材，又要諗吓有啲咩活動可以有效幫學生學語言，SLA 研究為佢哋提供咗理論基礎，幫佢哋思考「SLA 研究已知人腦係噉學語言嘅，我設計緊嘅呢種教法能唔能夠順應呢種行為傾向，令學生學得更有效呢？」噉。
*語言浸淫：指個教育環境會用 L1 同 L2 嚟教好多同語言無關嘅課題（例如數學同自然科學都會攞 L2 嚟教），啲老師冚唪唥都做到純熟噉用 L1 同 L2，同時喺文化上又會遷就返 L1 嘅文化而且會明確噉支援 L1；好多人認為呢種教法能夠有效噉提升學生嘅多語能力。
*對等文本
*習得次序
*無意識
*寂靜期
*行為主義
*可讀度

## 文獻
歐美文獻：

*Alem, D. D. (2020). Strategic Competence and its implication in language teaching (PDF). *Journal of Advances in Social Science and Humanities*, 6(10), 1326-1333. "Some of compensation strategies are word coinage, circumlocution, foregnizing, literal translation, nonlinguistic means, restructuring, approximation"
*Başöz, T. (2015). Exploring the relationship between tolerance of ambiguity of EFL learners and their vocabulary knowledge. *Journal of Language and Linguistic Studies*, 11(2), 53-66.
*Dela Rosa, J. P. O., & Arguelles, D. C. (2016). Do Modification and Interaction Work?--A Critical Review of Literature on the Role of Foreigner Talk in Second Language Acquisition. Journal on English Language Teaching, 6(3), 46-60，又有啲語言學家喺度觀察人用自己嘅 L1 嚟同學緊 L1 嘅外地人講嘢，分析佢哋（簡化講）點樣將自己講嘅嘢簡化或者檢查對方「係咪真係明自己講咗乜」，方便啲外地人學嗰隻語言。
*Durkin, P. (2009). *The Oxford guide to etymology*. OUP Oxford，**1.3.2**嗰度講到語源學知識可以點樣幫助人學語言，例如英文之所以有好多意思相關但望落唔相似嘅詞語（佢哋用咗 hand 同 manual 做例）係源於英文由其他語言嗰度大量借詞，尤其係借咗好多法文同拉丁文嘅詞語。
*Faez, F., Karas, M., & Uchihara, T. (2021). Connecting language proficiency to teaching ability: A meta-analysis. *Language Teaching Research*, 25(5), 754-777，呢篇文探討老師對自己教學能力嘅自信會點影響學生嘅語言熟練度，當中 **6** 有講到啲研究點量度語言熟練度。
*Gass, Susan; Selinker, Larry (2008). *[https://web.archive.org/web/20120312220000/http://www.sdkrashen.com/Principles_and_Practice/index.html Second Language Acquisition: An Introductory Course]*. New York, NY: Routledge.
*Huang, S., & Kan, P. F. (2022). Cross-linguistic transfer between aspect in Cantonese and past tense in English in Cantonese-English bilingual preschool children. *International Journal of Speech-Language Pathology*, 24(4), 385-394.
*Johnson, K. (2008). *[https://www.routledge.com/An-Introduction-to-Foreign-Language-Learning-and-Teaching/Johnson/p/book/9780815380177 An introduction to foreign language learning and teaching]*. Pearson Education，呢本書係一本 SLA 入門簡介，對象係有志從事語言教育工作嘅人。
**Chapter 6.6 "Towards a model"，有講到 SLA 涉及**外顯知識變內顯知識**（DEC-PRO）嘅過程，又會涉及**內顯知識變外顯知識**（PRO-DEC）嘅過程。
*Ludwig, J., Fu, D., Bardovi-Harlig, K., Stringer, D., & San Mateo, C. A. (2009). Serious games for second language retention. In *Proceedings of the Industry/Interservice, Training, Simulation & Education Conference (I/ITSEC 2009)* (pp. 1-10).
*Palmer, H. E. (1924). *English intonation with systematic exercises*. W. Heffer，有提到學英文嘅人學起上嚟搞唔掂英文嗰啲語調。
*Ramírez Verdugo, D. (2006). A study of intonation awareness and learning in non-native speakers of English. *Language awareness*, 15(3), 141-159，呢篇文有講到學語言嗰時要學埋啲語調係幾咁難。
*Van Wonderen, E., & Unsworth, S. (2021). Testing the validity of the Cross-Linguistic Lexical Task as a measure of language proficiency in bilingual children. *Journal of Child Language*, 48(6), 1101-1125，呢篇文第 3 頁有討論一隻語言嘅複雜度可以用乜基準嚟量度。
*Zorzi, M., Houghton, G., & Butterworth, B. (1998). The development of spelling-sound relationships in a model of phonological reading. *Language and Cognitive Processes*, 13(2-3), 337-371，呢篇文講到英文寫起上嚟詞嘅串法成日都唔跟固定規則，例如 **word**（）同 **bird**（）明明用口講嗰陣元音同結尾輔音都一樣，但寫起嚟就一個用 **-ord** 一個用 **-ird**。
***語言天份測試**：
**Carroll, J. B., & Sapon, S. M. (1959). *Modern language aptitude test*. Psychological Corporation，講到一個到咗廿一世紀初都仲好多人用嘅語言天份測試。
**Sasaki, M. (2012). The modern language aptitude test (paper-and-pencil version). *Language Testing*, 29(2), 315-321.
***Input-output 假說**：
**Krashen, S. (1989). We acquire vocabulary and spelling by reading: Additional evidence for the input hypothesis. *The modern language journal*, 73(4), 440-464，**Input 假說**主張 input 係學語言嘅重點，一個人要成功學到一隻語言，一定要持續噉接收到佢能夠理解嘅 input—簡單講即係**以佢嘅水平**嚟講可以理解嘅句子。睇埋心流體驗同適度挑戰嘅概念。
**Izumi, S., Bigelow, M., Fujiwara, M., & Fearnow, S. (1999). Testing the output hypothesis: Effects of output on noticing and second language acquisition. *Studies in second Language acquisition*, 21(3), 421-452，**Output 假說**就主張一個人要成功學到一隻語言，一定要係噉嘗試畀 output－寫嘢或者講嘢都好，先至會留意到某啲語言錯誤。


## 詞表
以下係篇文啲重要概念嘅粵英對照，啲拼音用嘅係粵拼：

*母語 /  / mother tongue 或者 native language
*第一語言 /  / first language
*熟練度 /  / proficiency
*歐洲共同語言參考標準 /  / Common European Framework of Reference for Languages
*互通程度 /  / mutual intelligibility
*內隱知識 /  / tacit knowledge
*音素 /  / phoneme
*語言遷移 /  / language transfer
*中介語 /  / interlanguage
*石化 /  / fossilization
*溝通功能 /  / communicative function
*融入功能 /  / integrative function
*語言耗失 /  / language attrition
*言語智能 /  / verbal intelligence
*語言浸淫 /  / language immersion

## 註釋

## 引咗

## 拎
*英語嘅教與學，立法會 
*煲劇都可以學英文？由選擇影片到對白練習 邊睇 Netflix 邊掌握英語讀寫聽說 | Ken Ng，篇嘢夾雜咗啲粵文。
*設計背後：Duolingo，講到 Duolingo 點樣用「設計得好玩」嚟鼓勵人學第二語言。
*英文發音詩歌，PDF 快勞，一首得意英文詩歌，寫到突顯晒英文入面「串法同讀音唔夾」嘅現象。
*內聚同相干呢兩隻詞嘅定義，劍橋大學英文系喺度講語句內聚同語句相干呢兩個概念。